เรื่องที่เรายังไม่รู้ของ บอร์ดเกม
ในยุคที่มีแต่คนเล่นเกมออนไลน์ แต่รู้ไหมว่าตลาดบอร์ดเกมก็มีมูลค่ามหาศาล ตัวอย่างที่เราน่าจะคุ้นเคยเป็นอย่างดีก็คือ หมากรุก ไพ่ เกมเศรษฐี มูลค่าของบอร์ดเกมมากขนาดไหน? ประวัติของบอร์ดเกมเป็นอย่างไร  ลงทุนแมนจะมาเล่าให้ฟัง
28 เม.ย. 2561

เรื่องที่เรายังไม่รู้ของ บอร์ดเกม / โดย ลงทุนแมน
ในยุคที่มีแต่คนเล่นเกมออนไลน์
แต่รู้ไหมว่าตลาดบอร์ดเกมก็มีมูลค่ามหาศาล
ตัวอย่างที่เราน่าจะคุ้นเคยเป็นอย่างดีก็คือ
หมากรุก ไพ่ เกมเศรษฐี
มูลค่าของบอร์ดเกมมากขนาดไหน?
ประวัติของบอร์ดเกมเป็นอย่างไร
ลงทุนแมนจะมาเล่าให้ฟัง
รู้หรือไม่ว่า บอร์ดเกม เกิดขึ้นมาก่อนที่จะมีการประดิษฐ์ตัวอักษร
นักประวัติศาสตร์ได้ขุดพบหลักฐานเป็นหินสีขนาดเล็กแกะสลักจำนวน 49 ชิ้น ที่ประเทศตุรกี ซึ่งคาดเดาว่าหลักฐานชิ้นนี้น่าจะเกิดขึ้นเมื่อประมาณ 5,000 ปีก่อนคริสต์ศักราช
และมีการสันนิษฐานกันว่าบอร์ดเกมแรกที่ถูกสร้างขึ้น ก็คือ ลูกเต๋า
แต่ลักษณะของ ลูกเต๋า ในอดีตก็แตกต่างกับปัจจุบันอย่างสิ้นเชิง
เมื่อก่อนลูกเต๋าจะเป็นแท่งแบนหลายแท่ง แต่ละแท่งจะทาสีไว้แค่ด้านเดียว มีวิธีเล่น คือ ต้องโยนทุกแท่งพร้อมกัน และก็นับเฉพาะด้านที่มีสีปรากฏ
จนกระทั่งในยุคโรมัน มีการเปลี่ยนรูปร่างของ ลูกเต๋า ให้มีลักษณะทรงลูกบาศก์ ที่ใกล้เคียงกับปัจจุบัน คือ มี 6 ด้านแต่มีการตัดมุมออก ลูกเต๋าในตอนนั้นน่าจะหรูกว่าตอนนี้มาก เพราะทำมาจากแก้ว เหล็ก ทองแดง และหินอ่อน
แต่เกมแรกที่มีอุปกรณ์ เช่น กระดานและหมาก ลักษณะคล้ายกับบอร์ดเกมในปัจจุบัน ก็คือ SENET
หลักฐานนี้คาดว่าอยู่ในยุค 3,100 ปีก่อนคริสต์ศักราช ซึ่งพบว่าในช่วงนั้นบอร์ดเกม นิยมเล่นเป็นกิจกรรมยามว่างในกลุ่มของฟาโรห์
ยังพบหลักฐานว่าเกม SENET ถูกบันทึกเป็นภาพในพิธีฝั่งศพของยุคอียิปต์โบราณ และ ราชวงศ์แรกของอียิปต์
ต่อมาก็กลายเป็นเครื่องรางสำหรับการเดินทางของคนตาย
ต่อมายุค 500 ปีก่อนคริสต์ศักราช ในอาณาจักรโรมันบอร์ดเกมยังคงได้รับความนิยมในทุกวัย จนดัดแปลงให้เป็นการละเล่นสำหรับเด็กๆ ที่มีชื่อว่า Hop-Scotch หรือคนไทยเรียกกันว่า เกมตั้งเต
เกมตั้งเต คือ เกมที่กระโดดตามช่องเพื่อไปเก็บหมากที่โยนไว้ก่อนเริ่มเกมนั่นเอง
ยังมีบอร์ดเกมอีกหนึ่งเกมที่ได้รับความนิยมมาตั้งแต่ ค.ศ. 400 และพัฒนามาเรื่อยๆ จนกลายเป็นเกมที่คุ้นเคยอย่าง หมากรุก
จนมาถึงปี 1903 Ms. Lizzi Magie ได้สร้างเกมที่มีชื่อว่า Landlord เพื่อจำลองการครอบครองที่ดินของนายทุน โดยนำหลักแนวคิดทางเศรษฐศาสตร์ของ Henry George มาใช้
แต่ต่อมา Magie ได้ขายเกมนี้ให้กับพี่น้องตระกูลปาร์กเกอร์ในราคา 500 ดอลลาร์สหรัฐ ซึ่งเกมนี้ก็ได้ถูกเปลี่ยนชื่อเป็น Monopoly หรือ เกมเศรษฐี จนประสบความสำเร็จเป็นอย่างมาก
และต่อมาพี่น้องตระกูลปาร์กเกอร์ก็สร้างเกมอื่นๆ ออกมา เช่น Risk และ Sorry
หลังจากนั้นบอร์ดเกมก็เริ่มได้รับความนิยมมากยิ่งขึ้น
ในปี 1978 ได้มีการสร้างเวทีออสการ์สำหรับผู้ที่ออกแบบบอร์ดเกมยอดเยี่ยม โดยมีชื่อรางวัลว่า “Spiel des Jahres” ซึ่งมีเกณฑ์การคัดเลือกอยู่ 4 อย่าง คือ แนวคิด, โครงสร้าง, การจัดผังเกม, และการออกแบบ
บอร์ดเกมที่ได้รางวัลจากเวทีนี้ เช่น Settlers of Catan, Ticket to Ride, Dixit, Camel Up
และขอยกตัวอย่างรายได้ของบริษัท Asmodee North America ที่เป็นผู้ผลิตบอร์ดเกม
ปี 2015 มีรายได้ประมาณ 8,819 ล้านบาท
ปี 2016 มีรายได้ประมาณ 14,577 ล้านบาท
ก็น่าสนใจว่าบริษัทที่ผลิตบอร์ดเกมมีรายได้เป็นหมื่นล้าน
นอกจากนี้บอร์ดเกมได้รับการตอบรับส่วนใหญ่จากบริษัท Kickstarter ที่เป็นบริษัทระดมทุนของคนที่มีความคิดสร้างสรรค์ เพื่อนำเงินไปต่อยอด เช่น
เกม Exploding Kittens ระดมทุนได้ทั้งหมด 8.8 ล้านดอลลาร์สหรัฐ หรือประมาณ 275 ล้านบาท ซึ่งใช้เวลาเพียง 30 วัน
ลักษณะของบอร์ดเกมที่หลากหลาย และเล่นได้ในหลายโอกาส ทำให้เป็นที่นิยมเพิ่มขึ้น เช่น
เกมวางแผน เช่น Game of Thrones, Splendor, Carcassonne
เกมจับผู้ร้าย เช่น Avalon, สามก๊ก
เกมใช้ความคิดสร้างสรรค์ เช่น Dixit, Codename
เกมปาร์ตี้ เช่น Uno, Exploding Kittens, Mogel Motte
นอกจากจะมีหลายประเภท บอร์ดเกมยังมีข้อแตกต่างจากเกมประเภทอื่น คือ เล่นได้ทุกวัย และจำนวนคนในแต่ละเกมสามารถเริ่มต้นตั้งแต่ 1 คน จนบางเกมเล่นได้ถึง 68 คน
ในประเทศไทยบอร์ดเกมรุ่นใหม่เพิ่งเป็นที่รู้จักเมื่อไม่กี่ปีที่ผ่านมา จากเดิมที่รู้จักแต่ หมากรุก และ เกมเศรษฐี
แต่การเติบโตของตลาดนี้ในประเทศก็เห็นได้ชัดจากจำนวนร้านคาเฟ่บอร์ดเกมที่เพิ่มขึ้นเรื่อยๆ
และหลายบริษัทก็มีมุมของบอร์ดเกมเพื่อให้พนักงานมีปฏิสัมพันธ์กันมากยิ่งขึ้น
ก็น่าคิดว่าในโลกนี้ที่มองไปทางไหนก็มีแต่คนเล่นเกมออนไลน์
แต่จริงๆ แล้วตลาดดั้งเดิมของเกมก็ยังมีอยู่ อาจเป็นเพราะบอร์ดเกมมีบางสิ่งที่เกมออนไลน์ยังมาทดแทนไม่ได้
นั่นก็คือ บอร์ดเกมเป็นเกมที่จับต้องได้ในโลกแห่งความจริง..
----------------------
อ่านเรื่องบอร์ดเกมกันแล้ว
ติดตามเรื่องเกมอื่นๆ ของลงทุนแมนได้ที่
-
-อินสตาแกรม 
-ทวิตเตอร์ 
-ไลน์ 
----------------------
Reference
-
-
-
-